# Bennoz ar paour

| ◄ Trouz an eost | Bennoz ar paour | Skeuden ar vuegez ► |
* Ouz an dud ezommek, o kemeromp true,
* Harpomp ar gwall-eürus ha karomp ar bewien,
* Gwelomp anê bepred vel izili Doue,
* Digoromp hon c’halon, roomp d’ê aluzen !
* Mar teu ar paour da glask, n’eo ket dre lorc’h, kredet,
* Mar n’hen dije ezom n’astenfe ket e zorn ;
* Roomp d’ezan seder, hen eo hon breur karet,
* Torromp d’ezan e naon, goude hon do retorn
* War vordig eun hent braz, zammet war e flaïou,
* Brevet gant al labour ha gant an dienez,
* Daoubleget gant an oad, goloet a zruilhou,
* Eur paour koz a c’houlle aluzen eun devez.
* Dirakan aotrone a dremene dinec’h,
* Leun a binvidigez, gwisket vel rouane ;
* O daoulagad faëus, zavet uhel d’an nec’h,
* Na deurvezent disken war-zu ar baourente.
* Int o deus a viskoaz bet leve, peadra,
* Int o deus, hep poanial, bet bara goneet ;
* Trubuilhou an den paour na ra d’eze netra,
* Poaniou kri ar vue oute a zo kuzet…
* — « An aluzen, mar plij ! e lavar an den koz,
* » An aluzen, tud kez, eur gwennegig hepken !
* » N’am eus ket debret tam, tam aboue dec’h da noz,
* » True, en han Doue, true ouz ma anken ! »
* Mes holl e tremenont, dizeblant ha digar,
* Int n’o deus ket a naon… Penoz ’ta e c’hallfe
* Bezan tud gwall-eürus, pewien war an douar ?
* Hag e tec’hont pell, pell… an dud didrugare !
* Hep tam fallgaloni — kustum eo ar bewien, —
* An den koz a c’hortoz hag a glem ar pinvig :
* — « An dud-se, emezan, o deus eur galon yen,
* » Me garfe o gwelet eur pennad reuzeudig… »
* Takennou dour neuze a ruilh war e ziouchod…
* An amzer a zo fall, an ezom a greska ;
* Ar madou a zo frank, mes bihan eo e lod,
* Ha da dorri e naon n’ eus ket eun tam bara.
* Kerkent eur c’hrouadur, laouen ha dibreder,
* A deu gant an hent braz, a deu en eur gana.
* Ar bugelig ken koant a zo beo ha seder,
* Eus e zaoulagad glaz ar yec’hed a strinka…
* Ar paour ouz e welet a zav warnan e zell ;
* Hen ive a zo bet ken evurus gwechall…
* Siouaz ! An amzer-ze a zo breman pell, pell,
* Breman na chom gantan nemed deveziou fall.
* Ar bugel, zavet mad, a vousc’hoarz ouz ar paour,
* Ha gant eur vouez sklintin, mouez flour eun êl bihan :
* — « Me n’on ket pinvidik, n’am eus arc’hant, nag aour,
* « Me garfe koulskoude distana d’ac’h ho poan…
* » Ho tilhad a zo skanv, an amzer a zo kri…
* » Mar karet dont ganin da di ma mam, ma zad,
* » Du-man c’houi a c’hallo tomma hoc’h izili,
* » Eur bannac’hig tân sard a rei d’ac’h kalz a vad…
* » N’ho peus ket riou hepken, naon ho peus, marteze ?
* » Marvad aboue pell zo c’houi n’ho peus ket debret…
* » Kemeret ma bara, me a gavo goude,
* » Ra vo gantan ho naon eur pennadig torret ! »
* — « Nan, nan, ma bugelig, na gredin ket kemer
* » Digant da galon vad an tammig bara-ze ;
* » Aluzen eur bugel, a dra zur, a zo kaer....
* » …Eur rebech e ve d’in… Nan eta, trugare ! »
* — « Oh ! kemeret, m’ho ped, ezom ho peus, m’hen gwel,
* » Kemeret hep damant, bezan eo evidon
* » Eun evurusted dreist, eur blijadur zantel,
* » Rei d’ac’h ma zam bara… Kemeret ’ta, hep aon ! »
* Digant ar c’hrouadur ar reuzeudig neuze,
* A gemer ar bara hag a lar truezus :
* — « D’it-te, kalonig aour, d’it mil bennoz Doue,
* » Doue n’ankouao ket da zorn madelezus…
* » Ra vezo binniget an tad hag ar vam vad,
* » O deus stummet ennout eur galon ken kristen ;
* » Trugare c’hoaz eta ; en distro ar c’hoziad
* » A roïo d’it breman aluzen eur beden ! »
* Ar bugel a dec’has sederoc’h vit biskoaz,
* N’en doa c’hoaz tanveet kenkoulz evurusted ;
* Ha bennoz ar paour koz d’e ine a roaz
* Eul levenez tener ha dudius meurbed.
* O tudou pinvidik, a ruilh war an danve,
* Dirak ar bugel-man kemeret eta mez,
* Bezet mad en kenver dienez, paourente,
* Pa eneb d’ac’h eun de Lazar ’zavo e vouez !